****

|  |
| --- |
| **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**  **ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ**  **ՆԱԽԱՐԱՐԻ ՏԵՂԱԿԱԼ** |

|  |  |  |  |
| --- | --- | --- | --- |
| |  |  | | --- | --- | | 0010, Երևան, Մելիք-Ադամյան փող. 1  Վեբ կայք՝ www.minfin.am, ֆիննախ.հայ  Էլ. փոստ՝ secretariat@minfin.am  Հեռ.՝ (+374 11) 800 156 | **№ 01.1/26-1/10085-2022** | | |
|  |  |

ՀՀ ՊԵՏԱԿԱՆ ԿԱՌԱՎԱՐՄԱՆ

ՄԱՐՄԻՆՆԵՐԻՆ

ՊԱՏՃԵՆԸ՝ ՀՀ ՆԱԽԱԳԱՀԻ ԱՇԽԱՏԱԿԱԶՄԻՆ

ԵՐԵՎԱՆԻ ՔԱՂԱՔԱՊԵՏԱՐԱՆԻՆ

Հայտնում ենք, որ ՀՀ Ազգային ժողովի կողմից 21/01/2022թ. ընդունված ««Գնումների մասին» օրենքում լրացումներ և փոփոխություններ կատարելու մասին» ՀՕ-4-Ն օրենքով և դրա կիրարկումն ապահովող ՀՀ կառավարության 19․05․2022թ․ թիվ 727-Ն որոշմամբ (ուժի մեջ են 01/06/2022թ.) գնումների գործընթացի կազմակերպման կարգում կատարվել են հետևյալ հիմնական փոփոխությունները՝

* 2022թ. հունիսի 1-ից սկսած՝

- գնման ընթացակարգերի վերաբերյալ բողոքների քննումն իրականացվում է միայն դատական կարգով: Նշված ամսաթվից սկսված բողոքների ներկայացման և քննման պայմանները վերաբերում են մինչև նշված ամսաթիվը հայտարարված և չավարտված գնման ընթացակարգերին ևս:

Բողոքարկումն իրականացվում է «Գնումների մասին» ՀՀ օրենքով և ՀՀ քաղաքացիական դատավարության օրենսգրքով սահմանված կարգով, որոնց համաձայն՝ գնման ընթացակարգի հետ կապված վեճերը քննվում և լուծվում են Երևան քաղաքի առաջին ատյանի ընդհանուր իրավասության դատարանում։

***Պայմանագիր կնքելու մասին որոշմամբ սահմանվող անգործության ժամկետը պատվիրատուի, գնահատող հանձնաժողովի գործողությունների (անգործության) և որոշումների բողոքարկման հայցային վաղեմության ժամկետն է:***  Մասնակցին գնումների գործընթացին մասնակցելու իրավունք չունեցող մասնակիցների ցուցակում (այսուհետ՝ ցուցակ) ներառելու պատվիրատուի որոշման բողոքարկման և պայմանագիրը միակողմանի լուծելու հետ կապված վեճերի դեպքում հայցային վաղմության ժամկետը երեսուն օրացուցային օր է:

***Եթե հայտ ներկայացրել է միայն մեկ մասնակից (ընթացակարգը չափաբաժիններով կազմակերպված լինելու դեպքում տվյալ չափաբաժնի գծով) և այն մերժվել է, ապա այդ պարագայում ևս սահմանվում է անգործության ժամկետ՝ գնման ընթացակարգը չկայացած հայտարարելու մասին հայտարարությամբ:***

Ընդ որում յուրաքանչյուր՝

-   շահագրգիռ անձ իրավունք ունի բողոքարկելու պատվիրատուի, գնահատող հանձնաժողովի գործողությունները (անգործությունը) և որոշումները .

- ոք իրավունք ունի մինչև հայտերի ներկայացման վերջնաժամկետը բողոքարկելու գնման առարկայի բնութագրերը, նախաորակավորման հայտարարության կամ հրավերի պահանջները:

Դատարանը բողոքնները քննում և լուծում է հայցադիմումը (բողոքը) վարույթ ընդունելուց հետո՝ 30 օրվա ընթացքում: Դատարանի պատճառաբանված որոշմամբ նշված ժամկետը կարող է երկարաձգվել մեկ անգամ մինչև 10 օրացուցային օրով:

Հայցադիմումը (բողոքը) վարույթ ընդունելու մասին դատարանի որոշումն անհապաղ ուղարկվում է ՀՀ ֆինանսների նախարարություն, որն այն հրապարակում է procurement.am հասցեով գործող տեղեկագրում:

Պատվիրատուի և գնահատող հանձնաժողովի գործողությունների (անգործության) և որոշումների (բացառությամբ մասնակցին ցուցակում ներառելու պատվիրատուի որոշումների) բողոքարկումն ինքնաբերաբար կասեցնում է գնման գործընթացը` հայցադիմումը վարույթ ընդունելու մասին դատարանի որոշումը տեղեկագրում հրապարակվելու օրվանից մինչև վեճի քննության արդյունքներով դատարանի կողմից կայացրած եզրափակիչ դատական ակտի ուժի մեջ մտնելու օրը:

Այն դեպքերում, երբ հանրային կամ պաշտպանության և ազգային անվտանգության շահերից ելնելով անհրաժեշտ է շարունակել գնման գործընթացը, դատարանը «Գնումների մասին» ՀՀ օրենքի 2-րդ հոդվածի 1-ին մասով սահմանված մարմինների ղեկավարների, իսկ իրավաբանական անձի կարգավիճակ ունեցող պատվիրատուների դեպքում` գործադիր մարմնի ղեկավարի գրավոր միջնորդության հիման վրա կայացնում է գնման գործընթացի կասեցումը վերացնելու մասին որոշում: Դատարանը սույն մասով նախատեսված որոշումը դրա կայացման օրն անհապաղ ուղարկում է ՀՀ ֆինանսների նախարարություն, որն այդ որոշումը հրապարակում է նշված տեղեկագրում:

Պատվիրատուի և գնահատող հանձնաժողովի գործողությունների (անգործության) և որոշումների բողոքարկման հետ կապված վեճերով դատարանի եզրափակիչ դատական ակտն ուժի մեջ է մտնում հրապարակման պահից:

Պատվիրատուի և գնահատող հանձնաժողովի գործողությունների (անգործության) և որոշումների բողոքարկման հետ կապված վեճերով դատարանի վճռի եզրափակիչ մասը կամ այլ եզրափակիչ դատական ակտը դրա հրապարակման օրը դատարանն ուղարկում է ՀՀ ֆինանսների նախարարություն, որն այն հրապարակում է հիշյալ տեղեկագրում:

* մասնակիցը՝ ցուցակում ներառվում է ՀՀ ֆինանսների նախարարության կողմից՝ գնման ընթացակարգը կազմակերպած պատվիրատուի ղեկավարի պատճառաբանված որոշման հիման վրա: Ընդ որում, նշված որոշումը պատվիրատուի ղեկավարը կայացնում է գնման տվյալ ընթացակարգը չկայացած հայտարարվելու կամ կնքված պայմանագրի վերաբերյալ հայտարարությունը հրապարակելու կամ պայմանագիրը միակողմանի լուծելու մասին ծանուցումը տեղեկագրում հրապարակելու օրվան հաջորդող տասն օրվա ընթացքում: Որոշումը կայացվելուն հաջորդող օրն այն գրավոր տրամադրվում է ՀՀ ֆինանսների նախարարությանը և տվյալ մասնակցին: Որոշումը պետք է պարունակի առնվազն հետևյալ տեղեկությունները՝

|  |  |  |  |  |  |  |
| --- | --- | --- | --- | --- | --- | --- |
| Մասնակցի | | | | | | |
| անվանումը | ՀՎՀՀ/ֆիզ. անձի դեպքում հանրային ծառայության համարանիշը | գործունեության հասցեն | գնումների գործընթացին մասնակցելու պայմաններին չբավարարելու իրավական հիմքը | | | ցուցակում ներառելու մասին պատվիրատուի ղեկավարի կայացրած որոշման ամսաթիվը և գնման ընթացակարգի ծածկագիրը |
| խախտել է գնման գործընթացի շրջանակում ստանձնած պարտավորությունը, որը հանգեցրել է գնման գործընթացին տվյալ մասնակցի հետագա մասնակցության դադարեցմանը | խախտել է պայմանագրով նախատեսված պարտավորությունը, որը հանգեցրել է պատվիրատուի կողմից պայմանագրի միակողմանի լուծմանը | որպես ընտրված մասնակից հրաժարվել կամ զրկվել է պայմանագիր կնքելու իրավունքից |
|  |  |  |  |  |  |  |

Եթե մասնակցի հայտի մերժվել է վերջինիս՝ ցուցակում ներառված լինելու հանգամանքով պայմանավորված, ապա պատվիրատուի ղեկավարի կողմից որոշում չի կայացվում:

ՀՀ ֆինանսների նախարարությունը մասնակցին ներառում է ցուցակում՝ որոշումը ստանալուն հաջորդող քառասուներորդ օրվան հաջորդող հինգերորդ օրը: Եթե պատվիրատուի ղեկավարի որոշումը ստանալուն հաջորդող քառասուներորդ օրվա դրությամբ առկա է մասնակցի կողմից որոշման բողոքարկման վերաբերյալ հարուցված և չավարտված դատական գործ, ապա տվյալ դատական գործով եզրափակիչ դատական ակտն ուժի մեջ մտնելու օրվան հաջորդող հինգերորդ օրը, եթե դատական քննության արդյունքով որոշման կատարման հնարավորությունը չի վերացել: Մասնակիցը ցուցակում ընդգրկվում է դրանում ներառվելու օրվան հաջորդող օրվանից երկու տարի ժամկետով.

* գնման բոլոր ընթացակարգերի դեպքում պարտադիր է պայմանագիր կնքելու մասին որոշման հրապարակումը, որով անգործության ժամկետը սահմանվում է առնվազն 10 օրացուցային օր։ Պատվիրատուն պայմանագիրը կնքում է, եթե անգործության ժամկետում չի բողոքարկվում պայմանագիր կնքելու մասին որոշումը: Մինչև անգործության ժամկետը լրանալը կամ առանց պայմանագիր կնքելու մասին որոշման կամ գնման ընթացակարգը չկայացած հայտարարելու մասին հայտարարության հրապարակման կնքված պայմանագիրն առոչինչ է:

Անգործության ժամկետը լրանալուն հաջորդող չորրորդ աշխատանքային օրը պատվիրատուն ծանուցում է ընտրված մասնակցին` ներկայացնելով պայմանագիր կնքելու առաջարկը և պայմանագրի նախագիծը: Ընդ որում, պայմանագիրը կարող է կնքվել ոչ շուտ, քան սահմանված անգործության ժամկետը լրանալու օրվան հաջորդող չորրորդ աշխատանքային օրը:

Պայմանագիր կնքելու մասին որոշմամբ չի սահմանվում անգործության ժամկետ, եթե միայն մեկ մասնակից է հայտ ներկայացրել (ընթացակարգը չափաբաժիններով կազմակերպված լինելու դեպքում տվյալ չափաբաժնի գծով), որի հետ կնքվում է պայմանագիր:

Եթե հայտ ներկայացրել է միայն մեկ մասնակից (ընթացակարգը չափաբաժիններով կազմակերպված լինելու դեպքում տվյալ չափաբաժնի գծով) և այն մերժվել է, ապա այդ պարագայում ևս սահմանվում է անգործության ժամկետ՝ գնման ընթացակարգը չկայացած հայտարարելու մասին հայտարարությամբ.

* կնքված պայմանագրի մասին հայտարարություն հրապարակվում է, եթե գնման գինը գերազանցում է գնումների բազային միավորը.
* գնմանը վերաբերող փաստաթղթերը կազմվում և հրապարակվում են նաև ռուսերեն լեզվով.
* բաց մրցույթի կիրառման դեպքում՝

- բացառությամբ օրենքի 2-րդ հոդվածի 1-ին մասի 1-ին կետի «դ» և «ե» ենթակետերում նշված պատվիրատուների, թղթային եղանակով իրականացվող գնումների դեպքում հայտերի ներկայացման ժամկետը սահմանվում է առնվազն 40, իսկ էլեկտրոնային եղանակով իրականացվող գնումների դեպքում՝ առնվազն 30 օրացուցային օր.

- օրենքի 2-րդ հոդվածի 1-ին մասի 1-ին կետի «դ» և «ե» ենթակետերում նշված պատվիրատուների կարիքների համար կատարվող գնումների դեպքում, եթե գնման գինը չի գերազանցում 200 մլն.դրամը, հայտերի ներկայացման ժամկետը սահմանվում է առնվազն 15 օրացուցային օր: Գնման գինը 200 մլն. դրամը գերազանցելու դեպքում թղթային եղանակով իրականացվող գնումների դեպքում հայտերի ներկայացման ժամկետը սահմանվում է առնվազն 40, իսկ էլեկտրոնային եղանակով իրականացվող գնումների դեպքում՝ առնվազն 30 օրացուցային օր.

- եթե արտակարգ կամ չնախատեսված իրավիճակի առաջացման հետևանքով ծագել է գնման անհետաձգելի պահանջ, և հայտերի ներկայացման համար վերը նշված ժամկետի կիրառումն անհնար է, պայմանով, որ նման պահանջը հնարավոր չէր օբյեկտիվորեն կանխատեսել, ապա հայտերի ներկայացման համար նախատեսվող ժամկետը սահմանվում է առնվազն 10 օրացուցային օր.

* փակ մրցույթի կիրառման դեպքւմ՝

- բացառությամբ սույն օրենքի 2-րդ հոդվածի 1-ին մասի 1-ին կետի «դ» և «ե» ենթակետերում նշված պատվիրատուների, հայտերի ներկայացման ժամկետը սահմանվում է առնվազն 20 օրացուցային օր.

- եթե արտակարգ կամ չնախատեսված իրավիճակի առաջացման հետևանքով ծագել է գնման անհետաձգելի պահանջ, և հայտերի ներկայացման համար նշված ժամկետի կիրառումն անհնար է, պայմանով, որ նման պահանջը հնարավոր չէր օբյեկտիվորեն կանխատեսել, ապա հայտերի ներկայացման համար նախատեսվող ժամկետը սահմանվում է առնվազն 10 օրացուցային օր.

* գնանշման հարցման ձևով գնումների կատարման շեմը սահմանվել է մինչև 80 մլն. դրամ, իսկ հայտերի ներկայացման համար նախատեսվող ժամկետը՝ առնվազն 7 օրացուցային օր.
* Էլեկտրոնային աճուրդի կիրառման դեպքում եթե գնման գինը չի գերազանցում 80 մլն. դրամը, հայտերի ներկայացման ժամկետը սահմանվում է առնվազն 10 օրացուցային օր: Գերազանցելու դեպքում ժամկետը սահմանվում է առնվազն 15 օրացուցային օր.
* գնման գինը ներառվում է հրավերում.
* գնահատող հանձնաժողովի անդամը կամ քարտուղարը չի կարող մասնակցել գնահատող հանձնաժողովի աշխատանքներին, եթե հանձնաժողովի գործունեության ընթացքում պարզվում է, որ վերջիններիս հիմնադրած կամ բաժնեմաս (փայաբաժին) ունեցող կազմակերպությունը կամ իրենց մերձավոր ազգակցությամբ կամ խնամիությամբ կապված անձը (ծնող, ամուսին, երեխա, եղբայր, քույր, տատ, պապ, թոռ, ինչպես նաև ամուսնու ծնող, երեխա, եղբայր, քույր, տատ, պապ, թոռ) կամ այդ անձի հիմնադրած կամ բաժնեմաս (փայաբաժին) ունեցող կազմակերպությունը տվյալ ընթացակարգին մասնակցելու համար ներկայացրել է հայտ։ Նշված պայմանի առկայության դեպքում  տվյալ ընթացակարգի առնչությամբ շահերի բախում ունեցող գնահատող հանձնաժողովի անդամը կամ քարտուղարն անհապաղ ինքնաբացարկ է հայտնում տվյալ ընթացակարգից.
* եթե հրավերով ընտրված մասնակիցը պայմանագրի (կանխավճարի) կամ որակավորման ապահովումը պետք է ներկայացնի՝

- բանկային երաշխիքի ձևով, ապա դրանց ներկայացման ժամկետը սահմանվում է 10 աշխատանքային օր.

- միակողմանի հաստատած հայտարարության` տուժանքի ձևով, ապա դրա ներկայացման ժամկետը սահմանվում է 5 աշխատանքային օր.

Ընդ որում, եթե ընտրված մասնակիցը պայմանագիր կնքելու մասին ծանուցումը և պայմանագրի նախագիծը ստանալուց հետո սահմանված ժամկետում չի ստորագրում պայմանագիրը կամ պատվիրատուին չի ներկայացնում պայմանագրի և (կամ) որակավորման ապահովումը, իսկ կնքվելիք պայմանագրով կանխավճար նախատեսված լինելու դեպքում՝ նաև կանխավճարի ապահովումը, ապա նա զրկվում է պայմանագիրը ստորագրելու իրավունքից.

* հայտի ապահովման չափը սահմանվել է գնման գնի 5 տոկոսի չափով: Եթե մասնակցի գնային առաջարկը գերազանցում է գնման գինը, ապա ապահովման չափը հաշվարկվում է գնային առաջարկի նկատմամբ՝ նշված տոկոսի չափով: Հայտի ապահովումը ներկայացվում է բանկային երաշխիքի կամ կանխիկ փողի ձևով:

Մասնակիցը չի ներկայացնում հայտի ապահովում, եթե գնման գինը (ընթացակարգը չափաբաժիններով կազմակերպվելու դեպքում չափաբաժնի գինը) չի գերազանցում 25 մլն. դրամը կամ գնման ընթացակարգը կազմակերպվում է օրենքի 15-րդ հոդվածի 6-րդ մասի հիման վրա:

Մասնակիցը վճարում է հայտի ապահովումը, եթե նա`

- հայտարարվել է ընտրված մասնակից, սակայն հրաժարվում կամ զրկվում է պայմանագիր կնքելու իրավունքից.

- խախտել է գնման գործընթացի շրջանակում ստանձնած պարտավորություն, որը հանգեցրել է գնման գործընթացին տվյալ մասնակցի հետագա մասնակցության դադարեցմանը:

Եթե մասնակիցը հայտով չի ներկայացնում ապահովումը կամ ներկայացված ապահովումը չի համապատասխանում հրավերով սահմանված պահանջներին, ապա տվյալ մասնակցի հայտը մերժվում է:

Հայտի ապահովումը վերադարձվում է պայմանագիրը կնքվելու օրվան հաջորդող 5 աշխատանքային օրվա ընթացքում: Գնման ընթացակարգը չկայացած հայտարարվելու դեպքում հայտի ապահովումը վերադարձվում է անգործության ժամկետն ավարտվելուն հաջորդող 5 աշխատանքային օրվա ընթացքում, եթե գնման ընթացակարգի արդյունքները բողոքարկված չեն: Բողոքի առկայության դեպքում հայտի ապահովումը վերադարձվում է գնման ընթացակարգը չկայացած հայտարարելու մասին գնահատող հանձնաժողովի որոշումն ուժի մեջ թողնելու մասին դատարանի վճիռն օրինական ուժի մեջ մտնելու օրվան հաջորդող 5 աշխատանքային օրվա ընթացքում:

* պայմանագրի ապահովման չափը սահմանվել է գնման գնի 10 տոկոսի չափով: Եթե ընտրված մասնակցի գնային առաջարկը գերազանցում է գնման գինը, ապա ապահովման չափը հաշվարկվում է գնային առաջարկի նկատմամբ՝ նշված տոկոսի չափով:

Եթե՝

- գնման գինը (ընթացակարգը չափաբաժիններով կազմակերպվելու դեպքում չափաբաժնի գինը) չի գերազանցում 25 մլն. դրամը, պայմանագրի ապահովումը ներկայացվում է տուժանքի կամ կանխիկ փողի ձևով: Գերազանցելու դեպքում ապահովումը ներկայացվում է բանկային երաշխիքի կամ կանխիկ փողի ձևով.

- գնման ընթացակարգը կազմակերպվել է օրենքի 15-րդ հոդվածի 6-րդ մասի հիման վրա և պայմանագիրը կնքելու իրավասության առաջացման պահին նախատեսված չեն ֆինանսական միջոցներ, ապա պայմանագրի ապահովումը ներկայացվում է տուժանքի կամ կանխիկ փողի ձևով: Եթե պայմանագիրը կնքելու իրավասության առաջացման պահին նախատեսված ֆինանսական միջոցները գերազանցում են 25 մլն. դրամը, սակայն պայմանագրի ամբողջական կատարման համար հետագայում ևս պահանջվում են ֆինանսական միջոցներ, ապա պայմանագրի ապահովումը, հատկացված ֆինանսական միջոցների մասով, ներկայացվում է բանկային երաշխիքի կամ կանխիկ փողի, իսկ պահանջվող ֆինանսական միջոցների մասով` տուժանքի կամ կանխիկ փողի ձևով:

- այլ բան նախատեսված չէ պայմանագրով, ապա պայմանագրի ապահովումը վերադարձվում է այն ներկայացնողին պայմանագրի կատարման ավարտից հետո՝ ոչ ուշ, քան 5 աշխատանքային օրվա ընթացքում.

* որակավորման ապահովման չափը սահմանվել է գնման գնի նկատմամբ:

Եթե՝

- գնման գինը (ընթացակարգը չափաբաժիններով կազմակերպվելու դեպքում չափաբաժնի գինը) չի գերազանցում 80 մլն. դրամը, ապահովման չափը հավասար է այդ գնի 15, իսկ գերազանցելու դեպքում՝ 30 տոկոսի.

- չի գերազանցում 25 մլն. դրամը, ապահովումը ներկայացվում է տուժանքի կամ կանխիկ փողի ձևով, բացառությամբ շինարարական ծրագրերի կատարման համար անհրաժեշտ նախագծային փաստաթղթերի մշակման, փորձաքննության և տեխնիկական հսկողության ծառայությունների գնումների, որոնց դեպքում ապահովումը ներկայացվում է բանկային երաշխիքի կամ կանխիկ փողի ձևով.

- գերազանցում է 25 մլն. դրամը, ապահովումը ներկայացվում է բանկային երաշխիքի կամ կանխիկ փողի ձևով.

- ընտրված մասնակցի գնային առաջարկը գերազանցում է գնման գինը, ապա ապահովման չափը հաշվարկվում է գնային առաջարկի նկատմամբ՝ համաձայն նշված տոկոսների.

- գնման ընթացակարգը կազմակերպվել է օրենքի 15-րդ հոդվածի 6-րդ մասի հիման վրա և պայմանագիրը կնքելու իրավասության առաջացման պահին նախատեսված չեն ֆինանսական միջոցներ, ապա որակավորման ապահովումը ներկայացվում է տուժանքի կամ կանխիկ փողի ձևով: Եթե պայմանագիրը կնքելու իրավասության առաջացման պահին նախատեսված ֆինանսական միջոցները գերազանցում են 25 մլն. դրամը, սակայն պայմանագրի ամբողջական կատարման համար հետագայում ևս պահանջվում են ֆինանսական միջոցներ, ապա որակավորման ապահովումը, հատկացված ֆինանսական միջոցների մասով, ներկայացվում է բանկային երաշխիքի կամ կանխիկ փողի, իսկ պահանջվող ֆինանսական միջոցների մասով` տուժանքի կամ կանխիկ փողի ձևով.

* հայտերի գնահատումն իրականացվում է դրանց ներկայացման վերջնաժամկետը լրանալու օրվանից հաշված տասնհինգ աշխատանքային օրվա ընթացքում: Եթե գնման ընթացակարգի չափաբաժինների քանակը գերազանցում է յոթանասունհինգ չափաբաժինը, ապա հայտերի գնահատումն իրականացվում է դրանց ներկայացման վերջնաժամկետը լրանալու օրվանից հաշված քսան աշխատանքային օրվա ընթացքում.
* գնման գործընթացի շրջանակում ստանձնված պարտավորության խախտում է համարվում նաև այն հանգամանքը, երբ համաձայնագիրը կնքելու նպատակով պայմանագիրը կնքած անձը չի փոխարինում տուժանքի ձևով ներկայացված որակավորման կամ պայմանագրի ապահովումը,
* գների նվազեցման շուրջ վարվելիք միաժամանակյա բանակցությունների վերաբերյալ մասնակիցներին ուղարկվող ծանուցման մեջ նշվում է նաև բանակցությունների վարման պայմանները, տևողությունը, օրը, ժամը և վայրը.
* պայմանագրի կամ դրա մի մասի կատարման արդյունքների վերաբերյալ տրվում է դրական եզրակացություն, նաև այն դեպքում, երբ մատակարարված ապրանքի որակական հատկանիշները գերազանցում են պայմանագրով սահմանված պահանջները՝ ապահովելով կարիքի բավարարումը:

Հայտնում ենք նաև, որ նշվածով պայմանավորված փոփոխություններ են կատարվել նաև գնման ընթացակարգերի կազմակերպման ընթացքում օգտագործվող գնման հայտարարությունների և հրավերների օրինակելի ձևերում, որոնք հաստատվել են ՀՀ ֆինանսների նախարարի 31.05.2022թ. N 235-Ա հրամանով և հրապարակված են տեղեկագրում՝ «Օրենսդրություն» բաժնի «Փաստաթղթերի օրինակելի ձևեր» ենթաբաժնում (նաև ռուսերեն լեզվով):

Միաժամանակ՝

* հայտնում ենք, որ նշված փոփոխությունները, բացառությամբ ընթացակարգերի բողոքարկման և մասնակցին ցուցակում ներառելու պայմանների, չեն տարածվում մինչև 2022թ. հունիսի 1-ը սկսած և չդադարած, ինչպես նաև կնքված և գործող գնման գործարքների վրա, իսկ դրանց հետ կապված հարաբերությունները կարգավորվում են այդ գործարքների կնքման պահին գործող իրավական ակտերով.
* խնդրում ենք սույն գրության պատճենը տրամադրել պատվիրատուի համակարգում գործող ՓԲԸ-ներին, ՊՈԱԿ-ներին և հիմնադրամներին.
* ՀՀ մարզպետարաններին՝ խնդրում ենք սույն գրության պատճենը տրամադրել նաև մարզի վարչական սահմաններում գտնվող համայնքներին և վերջիններիս համակարգում գործող ՓԲԸ-ներին, ՀՈԱԿ-ներին և հիմնադրամներին։

|  |  |  |
| --- | --- | --- |
| ՀԱՐԳԱՆՔՈՎ՝ |  |  |
|  | ԱՎԱԳ ԱՎԱՆԵՍՅԱՆ |

Կատարող՝ Ա. Աղաջանյան

Հեռ. (011) 800 258